SKRIFTLIG FORESPØRGSEL P-1282/00

af Dana Scallon (PPE-DE) til Kommissionen

(12. april 2000)

Om: Transportkorridoren Dublin-Sligo

Det nordvestlige Irlands mål 1-område er en perifer region, hvis potentiale ikke er udnyttet, i høj grad på grund af dens meget dårlige infrastrukturforbindelser.

I henhold til Irlands nyligt offentliggjorte nationale udviklingsplan har den irske regering ikke til hensigt at give den vigtigste forbindelsesvej mellem Dublin og Sligo, som også er den vigtigste forbindelsesvej for hele den nordvestlige region, standard af vej med midteradskillelse eller motorvej. Kun et kort stykke (ca. 60 km) mellem Dublin og Kinnegad samt en række omkørselsveje vil få standard af motorvej eller vej med midteradskillelse. Denne afgørelse blev truffet, fordi regeringen er af den opfattelse, at den nuværende trafik ikke berettiger til investering. På baggrund af denne konstatering ville jeg gerne stille følgende spørgsmål til Kommissionen:

Af hensyn til regional- og transportpolitikkens interesser bør denne forbindelse få højere prioritet end den får for indeværende. Kan De oplyse mig om Kommissionens holdning til dette spørgsmål?

Hvad er Kommissionens vurdering af transportomfanget i dette område? Har Kommissionen detaljerede statistiske oplysninger om denne rute, og berettiger dette omfang i bekræftende fald til en bedre vejstandard?

Er Kommissionen af den opfattelse, at en forbedring af vejsystemerne ville bidrage til en økonomisk, social og industriel udvikling af denne region?

Forpligter Kommissionen sig i sit reviderede forslag vedrørende de transeuropæiske transportnet til at overveje en forbedring af denne rute?

Svar afgivet på Kommissionens vegne af Loyola de Palacio

(10. maj 2000)

Hovedvej N4 er opført i bilag I til Fællesskabets retningslinjer for udvikling af det transeuropæiske transportnet (TEN-T), som blev vedtaget af Parlamentet og Rådet i 1996(1). Derved har Fællesskabet anerkendt N4's strategiske betydning for opfyldelsen af Fællesskabets mål, der tager sigte på, at det indre marked kan fungere tilfredsstillende, og at den økonomiske og sociale samhørighed styrkes.

I artikel 9 i retningslinjerne fastsættes det, at vejelementet i det transeuropæiske transportnet består af motorveje og landeveje af høj standard mldr som sikrer trafikanterne et højt, ensartet og kontinuerligt service-, komfort- og sikkerhedsniveau. Desuden skal alle projekter af fælles interesse være potentielt økonomisk levedygtige under hensyn til de socioøkonomiske omkostninger og fordele.

Det fremgår af Irlands nationale udviklingsplan, at der som en del af programmet for at sikre et serviceniveau af høj kvalitet vil blive foretaget flere store forbedringer af N4 mellem Kinnegad and Sligo. Forhandlingerne mellem Kommissionen og de irske myndigheder om EF-støtterammen er afsluttet, og hvad angår Borderregionen og de centrale og vestlige regioner, er der heri faktisk forudset støtte til vest- og nordvestgående veje. Der er øremærket midler specielt til forbedringer af N4, men i henhold til nærhedsprincippet er udvælgelsen af de enkelte projekter overladt til de nationale myndigheder. I denne sammenhæng kan det dog nævnes, at Kommissionen under det operationelle program for transport (1994-1999), som fremover skal være retningsgivende ved udvælgelsen af projekter, har ydet støtte til en undersøgelse af vejbehovene, herunder forbedringer af N4 og andre veje til den vestlige region. Konklusionerne fra denne undersøgelse udgør sammen med de seneste undersøgelser af trafikstatistikkerne det bedste grundlag for afgørelser om opgradering af vejforbindelser med henblik på at fremme den socioøkonomiske udvikling af de nordvestlige regioner. Desuden skal der i forbindelse med store infrastrukturprojekter foretages en costbenefitanalyse og en miljøvurdering. En strikt overholdelse af disse krav yder større sikkerhed for, at en opgradering af veje er begrundet ud fra objektive kriterier.

Kommissionen er for øjeblikket i gang med at undersøge, om, og i givet fald hvordan, der skal foretages en revision af TEN-T-retningslinjerne for at tage hensyn til den teknologiske og økonomiske udvikling. Revisionen omfatter også en undersøgelse af oversigtskortene i bilag I. Når dette arbejde er afsluttet, vil der i løbet af sommeren blive forelagt en rapport for Parlamentet og Rådet.

(1) Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet EFT L 228 af 9.9.1996.